అల్లిపూల వెన్నెల

అల్లిపూల వెన్నెల 2021లో బతుకమ్మ పండుగ సందర్భంగా రూపొందించిన పాట. బతుకమ్మకు అంతర్జాతీయ స్థాయి ఖ్యాతి దక్కేలా తెలంగాణ జాగృతి సంస్థ నిర్మించిన ‘అల్లిపూల వెన్నెల’ పాటకు గౌతమ్ మీనన్ దర్శకత్వం వహించగా, ఏఆర్‌ రెహ్మాన్ సంగీతం అందించాడు.

నిర్మాణం
నగరం నుండి సొంతూరు బయల్దేరిన ఓ కుటుంబం తమ స్వగ్రామంలో బతుకమ్మ పండుగ వేడుకలు జరుపుకునేందుకు బయల్దేరుతుంది. సొంతూరికి వచ్చే క్రమంలో ఓ మహిళ తన కూతురికి బతుకమ్మ గొప్పదనం తెలిపేలా పాట పాడుతూ ఉంటుంది. తెలంగాణా ప్రజలు జరుపుకునే బతుకుమ్మ పండుగ సందర్భంగా తెలంగాణ జాగృతి ఆధ్వర్యంలో రూపొందించిన ఈ పాటకు సంగీత దర్శకుడు, ఆస్కార్‌ అవార్డు విజేత ఏఆర్‌ రెహమాన్‌ సంగీతం అందించగా‌, దర్శకుడు గౌతమ్‌ మీనన్‌ దర్శకత్వం వహించాడు. ఈ పాట షూటింగ్ యాదాద్రి భువనగిరి జిల్లా,  భూదాన్‌ పోచంపల్లి లో జరిగింది. ఈ పాటను అక్టోబరు 5న తెలంగాణ జాగృతి అధ్యక్షురాలు, ఎమ్మెల్సీ కల్వకుంట్ల కవిత, విడుదల చేసింది. ఈ పాటను కాపీరైట్‌ లేకుండా హెచ్‌డీలో విడుదల చేశారు.

నటీనటులు
మేకా రాజన్ 
అనఘ 
యాంజెలీనా

సాంకేతిక నిపుణులు
బ్యానర్: తెలంగాణ జాగృతి 
నిర్మాత: తెలంగాణ జాగృతి, ప్రీతీ శ్రీవిజయన్ 
దర్శకత్వం: గౌతమ్ మీనన్ 
సంగీతం: ఏఆర్‌ రెహ్మాన్ 
పాట: మిట్టపల్లి సురేందర్ 
గాయకులు: ఉత్తర ఉన్నికృష్ణన్, రక్షిత సురేష్, హరిప్రియ, దీప్తి సురేష్, అపర్ణ హరికుమార్, పద్మజ 
సినిమాటోగ్రఫీ: సిద్ధార్థ నూని 
కొరియోగ్రాఫర్: బృందా
ఎడిటర్: ఆంథోనీ 
కాస్ట్యూమ్ & స్టైలింగ్: ఉత్తర మీనన్ 
ప్రొడక్షన్ డిజైన్: అవినాష్ కొల్ల

సాహిత్యం
అల్లిపూల వెన్నెల… చెరువులోన కురవగా
పూలఇంద్ర ధనస్సులే నేలమీద నిలవగా
కొమ్మలన్ని అమ్మలై వేల పూలు విరియగా
పుట్టమన్ను మట్టిలో… మట్టి గౌరి పుట్టగా

అల్లిపూల వెన్నెల… చెరువులోన కురవగా..

తరలివచ్చే తంగెడు… తనకు పట్టు చీరగా
రవికెలాగా తామర… పువ్వులన్ని మారగా

తనువుకేమో గుమ్మడి… బంధమయ్యి నిలువునా
పొద్దుపొడుపు దిద్దినే నుదుటి మీద కుంకుమ

కూలి తల్లి గొంతులో కోయిలమ్మ కూయగా
తెలంగాణకొచ్చేనే బతుకమ్మ పండుగ

కమ్మగుండె గూటికి… ఆడపడచు ఆటకి
గునుగు పూల తోటకి ఏనుగు మీద తేగకి
ఏరువాక ఎదలకి… ఏటిలోని అలలకి
కట్ల పూల కళ్ళకి… కానుకయ్యి పల్లకి
తరలి తరలి వచ్చెనే బతుకమ్మ
వరదలపై తరలిపోవు తన జన్మ

మెట్టినింటి పిలుపుతో వెళ్లిపోయే చెల్లెలా
జ్ఞాపకాల బరువులో చెమ్మగిల్లె తల్లిలా
ఆడబిడ్డ చెయ్యిని… తల్లి తల్లి గడపని
దాటిపోయే నీటిలో ఒదిగిపోయె వేళలో
సాగనంపి చెల్లెలు… చెరువు కొమ్మ చివరలో
మరల మరలి రమ్మని బతుకమ్మని వీడగా

అల్లిపూల వెన్నెల… చెరువులోన కురవగా
పూలఇంద్ర ధనస్సులే నేలమీద నిలవగా
కొమ్మలన్ని అమ్మలై వేల పూలు విరియగా
పుట్టమన్ను మట్టిలో… మట్టి గౌరి పుట్టగా

సై సై హయ్ హయ్
సై సై హయ్ హయ్
సై సై హయ్ హయ్
ఆ ఆ ఆఆ

మూలాలు